รัฐมนตรีว่าการกระทรวงมหาดไทย ห่วงใยประชาชนในช่วงเทศกาลตรุษจีน พร้อมสั่งทุกจังหวัดเตรียมมาตรการป้องกันอัคคีภัยและอุบัติเหตุ
รัฐมนตรีว่าการกระทรวงมหาดไทย ห่วงใยประชาชนในช่วงเทศกาลตรุษจีน พร้อมสั่งทุกจังหวัดเตรียมมาตรการป้องกันอัคคีภัยและอุบัติเหตุพลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ เปิดเผยว่า ช่วงระหว่างวันที่ 23 - 25 มกราคมนี้เป็นช่วงเทศกาลตรุษจีน ซึ่งชาวไทยเชื้อสายจีน จะมีการสักการะบูชาสิ่งศักดิ์สิทธิ์และบรรพบุรุษ ด้วยการจุดธูปเทียนบูชา เซ่นไหว้ เผากระดาษเงิน กระดาษทอง และจุดประทัดตามศาลเจ้า อาคารในย่านธุรกิจ ที่อยู่อาศัยและบางพื้นที่อาจมีการจุดพลุ ประทัด ดอกไม้เพลิง จัดงานเฉลิมฉลอง อาจเป็นสาเหตุทำให้เกิดอัคคีภัยและอุบัติภัยขนาดใหญ่ได้ รวมถึงเทศกาลตรุษจีนยังเป็นช่วงวันหยุดพักผ่อนของชาวไทยเชื้อสายจีน จึงมักจะมีการเดินทางไปท่องเที่ยวยังสถานที่ต่างๆ อาจส่งผลให้เกิดอุบัติเหตุจากการจราจรทั้งทางบกและทางน้ำ สร้างความสูญเสียต่อชีวิตและทรัพย์สินของประชาชนเป็นอย่างมาก เพื่อเป็นการเตรียมการป้องกันและเฝ้าระวังการเกิดอัคคีภัยและอุบัติเหตุจากการจราจรที่อาจเกิดขึ้น จึงสั่งการไปยังกองอำนวยการป้องกันและบรรเทาสาธารณภัยจังหวัดทุกจังหวัดและกรุงเทพมหานคร ดำเนินมาตรการ 3 ด้านคือ มาตรการด้านการเตรียมความพร้อมและให้เตรียมความพร้อมด้านบุคลากร อุปกรณ์ เครื่องมือเครื่องใช้ในการป้องกันและบรรเทาสาธารณภัยพร้อมตลอด 24 ชั่วโมง มาตรการด้านการรณรงค์ประชาสัมพันธ์ให้ทุกจังหวัดสร้างการรับรู้ให้ประชาชนทราบถึงแนวทางปฏิบัติตนในการป้องกันและระงับอัคคีภัยเบื้องต้น รวมทั้งรณรงค์ให้ประชาชนเพิ่มความระมัดระวังเป็นพิเศษในการจุดธูปเทียนบูชา   มาตรการด้านกฎหมาย โดยกำชับให้ผู้อำนวยการ และผู้ช่วยผู้อำนวยการกรุงเทพมหานครในเขตพื้นที่ที่รับผิดชอบจัดเจ้าหน้าที่ออกเฝ้าระวัง ตรวจตรา รวมถึงให้ดำเนินการตามมาตรการความปลอดภัยทางถนนในการดำเนินการกับผู้กระทำผิดอย่างเคร่งครัด ขณะเดียวกันขอความร่วมมือประชาชนให้ร่วมกันสอดส่องดูแลอาคารบ้านเรือน ชุมชน และจุดที่มีความเสี่ยงจะเกิดอัคคีภัยและอุบัติเหตุ โดยสามารถแจ้งเหตุได้ทางสายด่วนนิรภัย 1784 ตลอด 24 ชั่วโมง